 REPUBLIKA HRVATSKA

SPLITSKO-DALMATINSKA ŽUPANIJA

 GRAD OMIŠ

 **Gradonačelnik**

KLASA: 604-01/21-01/02

URBROJ: 2155/01-02-21-01

Omiš, 28. listopada 2021. g.

Na temelju odredbi čl. 39. Statuta Grada Omiša (“Službeni glasnik Grada Omiša” br. 4/09, 9/10, 2/13, 10/13, 1/18, 8/18 i 2/21) i Odluke o socijalnoj skrbi Grada Omiša („Službeni glasnik Grada Omiša br. 1/17, 1/18, 7/19 i 3A/21) gradonačelnik Grada Omiša dana 28. listopada 2021. godine donosi

**P R A V I L A**

**o dodjeli novčanih potpora učenicima i studentima slabijeg imovnog stanja, bez roditelja**

**ili s posebnim potrebama s područja Grada Omiša**

**Članak 1.**

Grad Omiš odobrava dodjelu novčanih potpora redovnim učenicima srednjih škola i redovnim studentima dodiplomskih studija (stručni studiji, specijalistički diplomski stručni studiji, preddiplomski sveučilišni studiji, integrirani preddiplomski i diplomski sveučilišni studiji te diplomski studiji) u Republici Hrvatskoj koji su slabijeg imovnog stanja ili su bez oba roditelja ili su osobe s posebnim potrebama.

Učenicima i studentima slabijeg imovnog stanja razumijevaju se osobe koje žive u obitelji čiji mjesečni prosjek oporezivih primanja u prethodnoj godini po osobi/članu kućanstva iznosi do tri osnovice na temelju koje se izračunava iznos drugih prava iz sustava socijalne skrbi sukladno čl. 27. st.2. Zakona o socijalnoj skrbi (Narodne novine br. 157/13, 152/14, 99/15, 52/16, 16/17, 130/17, 98/19, 64/20 i 138/20) te Odluke Vlade Republike Hrvatske o osnovici za izračun iznosa drugih prava iz sustava socijalne skrbi (Narodne novine br. 114/14).

Učenici i studenti bez oba roditelja razumijevaju se osobe kojima su roditelji nepoznati, umrli, nestali, proglašeni poslovno nesposobnima ili su nesposobni za samostalan život i rad.

Učenici i studenti s posebnim potrebama su potpuno slijepe, gluhonijeme ili nepokretne osobe s rješenjem nadležnog tijela o statusu osoba s posebnim potrebama.

Potpore se odobravaju onim učenicima i studentima koji su državljani Republike Hrvatske, čiji roditelji/staratelji imaju prebivalište na području Grada Omiša.

Potpore se odobravaju i onim učenicima i studentima koji su državljani Republike Hrvatske, a koji su osnovali vlastitu obitelj, te oba supružnika imaju prebivalište na području Grada Omiša.

Za punoljetne osobe bez oba roditelja mjerodavno je prebivalište takve osobe.

Potpore se odobravaju za tekuću školsku/akademsku godinu.

**Članak 2.**

U svakoj školskoj/akademskoj godini dodjeljuje se ukupno 36 potpora i to 18 potpora na listi za učenike srednjih škola i 18 potpora na listi za studente dodiplomskih studija u Republici Hrvatskoj.

U svakoj školskoj/akademskoj godini dodjeljuje se i potreban broj potpora na listi osoba bez oba roditelja i na listi za osobe s posebnim potrebama.

Na natječaju ne mogu sudjelovati osobe koje se dodatno ili izvanredno obrazuju uz rad i za vlastite potrebe, te osobe koje primaju stipendiju ili drugu sličnu novčanu potporu.

**Članak 3.**

Sve srednje škole (gimnazije, strukovne i umjetničke) i studiji (sveučilišta, veleučilišta, visoke škole i visoke privatne škole s pravom javnosti) u Republici Hrvatskoj u pravilu se tretiraju na jednak način, pa se na natječaj za dodjelu potpora mogu prijaviti svi redovni učenici i studenti koji ispunjavaju ostale uvjete iz odredbi ovih Pravila.

**Članak 4.**

Za dodjelu potpora gradonačelnik Grada Omiša raspisuje natječaj o kojem se javnost obavještava putem oglasne ploče i službenih mrežnih stranica Grada Omiša [www.omis.hr](http://www.omis.hr) i [www.facebook.com/officialomis/](http://www.facebook.com/officialomis/) u pravilu neposredno nakon početka nastavne godine.

Tekst natječaja obavezno sadrži:

- vrstu potpora;

- broj predviđenih potpora;

- opće uvjete i kriterije;

- traženu dokumentaciju;

- rok za podnošenje prijava;

- naziv i adresu primatelja prijava.

**Članak 5.**

Prijava se podnosi u roku propisanom natječajem na adresu: Grad Omiš, Trg kralja Tomislava 5/I, 21310 Omiš.

Prijava se podnosi na propisanom obrascu i sadrži:

 - ime i prezime te adresu i OIB pristupnika;

 - potpis jednog roditelja/staratelja za malodobnog pristupnika;

 - IBAN broj tekućeg ili zaštićenog tekućeg računa u poslovnoj banci na koji će se doznačavati

 odobrena potpora

 - izjave:

 - da prihvaća sva prava i obveze iz Pravila o dodjeli novčanih potpora;

 - da su svi podaci izneseni u obrascu prijave istiniti

 - da ne prima stipendiju ili drugu sličnu potporu;

 - da će po pozivu dostaviti na uvid izvornik tražene isprave;

 - da je suglasan/a s prikupljanjem, obradom i korištenjem iskazanih osobnih podataka, a

 osobito za javnu objavu imena i prezimena korisnika potpore u sadržaju Odluke o

 dodjeli potpora

 - priloge:

1. potvrdu obrazovne ustanove na području Republike Hrvatske o redovnom upisu u odgovarajući razred/godinu;
2. obostranu presliku osobnih iskaznica za roditelje/staratelje, odnosno pristupnika bez oba roditelja, odnosno oba supružnika iz vlastite (uže) obitelji učenika/studenta
3. sastav kućanstva;
4. potvrdu Porezne uprave o visini dohotka i primitaka za prethodnu godinu svih članova kućanstva;
5. dokaz da je pristupnik bez roditelja, odnosno dokaz o posebnim potrebama.

Nepravodobne i nepotpune prijave neće se uzeti u razmatranje.

**Članak 6.**

Osnovni kriterij za dodjelu potpora po redu prvenstva je slabije imovinsko stanje pristupnika.

Osobe bez oba roditelja i one s posebnim potrebama ne podliježu kriteriju iz prethodnog stavka.

Imovinsko stanje se utvrđuje kao mjesečni prosjek ostvarenog dohotka (razlika dohotka te poreza i prireza) po članu kućanstva na temelju Potvrde o visini dohotka i primitaka Porezne uprave.

U prihode iz stavka 3. ovog članka ne ulaze primanja s osnova mjera iz socijalne skrbi.

**Članak 7.**

Na temelju podataka iz prethodnog članka sastavlja se lista prvenstva.

Nacrt liste sastavlja Upravni odjel za gospodarstvo i društvene djelatnosti Grada Omiša te istu dostavlja gradonačelniku Grada Omiša na utvrđivanje.

**Članak 8.**

Odluku o dodjeli potpora donosi gradonačelnik Grada Omiša najkasnije u roku od 30 dana od zadnjeg dana podnošenja prijava o čemu se pristupnici obavještavaju putem službenih mrežnih stranica Grada Omiša [www.omis.hr](http://www.omis.hr) i [www.facebook.com/officialomis/](http://www.facebook.com/officialomis/).

Na odluku o dodjeli potpora pristupnik može podnijeti pisani i obrazloženi prigovor gradonačelniku Grada Omiša u roku od 8 dana od dana objave odluke na službenim mrežnim stranicama Grada Omiša. Odluka o prigovoru je konačna.

**Članak 9.**

Visina mjesečne potpore iznosi za učenike 500,00 kn i za studente 700,00 kn.

Potpore će se isplaćivati tijekom jedne školske/akademske godine za učenike srednjih škola u vremenu od 1. rujna kalendarske godine u kojoj se natječaj raspisuje pa do 30. lipnja iduće kalendarske godine, a za studente u vremenu od 1. listopada kalendarske godine u kojoj se natječaj raspisuje pa do 30. rujna iduće kalendarske godine.

Isplate potpora vrši Odsjek za proračun i računovodstvo Grada Omiša mjesečno za prethodni mjesec na teret sredstava proračuna Grada Omiša namijenjenih potporama učenicima i studentima s otežanim uvjetima školovanja.

**Članak 10.**

Učenik/student gubi pravo na daljnju isplatu odobrene naknade ako isti prekine školovanje ili on odnosno njegovi roditelji/staratelji promijene prebivalište tijekom vremena za koje je potpora dodijeljena ili ako ostvari sličnu naknadu po drugoj osnovi.

O svim promjenama u svezi s ostvarivanjem prava prema ovim Pravilima, učenik/student dužan je u roku 8 dana izvijestiti davatelja potpore.

U slučaju iz prethodnog dijela ovog članka upražnjena mjesta na listi za dodjelu potpora preuzimaju pristupnici koji u prvom dijelu postupka nisu stekli pravo na potporu, a prema redoslijedu s odgovarajuće bodovne liste. Tako ostvarena nagrada prima se od mjeseca u kojem se dogodila promjena pa do isteka rokova po članku 10. ovog Pravilnika.

Ako dva ili više pristupnika na nekoj listi imaju jednak iznos cenzusa na pragu za primanje potpora u slučaju upražnjenog mjesta pod okolnostima iz ovog članka, prednost ima pristupnik koji je upisan u viši razred škole/godinu studija.

**Članak 11.**

Gradonačelnik Grada Omiša zadržava pravo povući natječaj i ne donijeti odluku za dodjelu potpora, ako najkasnije do dana nastupa konačnosti odluke o dodjeli potpora utvrdi da bi iz bilo kojeg razloga primjenom ovih Pravila i provedenog postupka došlo do sumnje u ravnopravni tretman sudionika ili da se ovim aktom i provedenim postupkom u očekivanoj mjeri ne ostvaruju ciljevi socijalne politike Grada Omiša.

**Članak 12.**

Stupanjem na snagu ovih Pravila prestaju Pravila o dodjeli novčanih potpora učenicima i studentima slabijeg imovnog stanja ili s posebnim potrebama s područja Grada Omiša pod KLASA: 604-01/18-01/04, URBROJ: 2155/01-02-18-1 od 25. rujna 2018. g.

Ova Pravila stupaju na snagu danom donošenja i objavljuju se na oglasnoj ploči, službenim mrežnim stranicama Grada Omiša [www.omis.hr](http://www.omis.hr) i [www.facebook.com/officialomis/](http://www.facebook.com/officialomis/) te u “Službenom glasniku Grada Omiša”.

 GRADONAČELNIK

 Ivo Tomasović, dipl.oec.,v.r.

DOSTAVITI:

1. Oglasna ploča Grada Omiša,
2. Službene mrežne stranice Grada Omiša, [www.omis.hr](http://www.omis.hr) i [www.facebook.com/officialomis/](http://www.facebook.com/officialomis/),
3. Službeni glasnik Grada Omiša,
4. Pismohrana /04/.